Diari Oficial de la Generalitat Valenciana


Sumari del DOGV 5640, del 15-11-2007 (2007/13888)

RESOLUCIÓ d'1 d'octubre de 2007, de la Conselleria d'Indústria, Comerç i Innovació, sobre aprovació provisional de la modificació del Pla parcial del polígon industrial Maigmó de Tibi (Alacant).
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5640

Data del DOGV
:   15-11-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/13919


Data del document
:   01-10-2007

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * pla d'urbanisme

RESOLUCIÓ d'1 d'octubre de 2007, de la Conselleria d'Indústria, Comerç i Innovació, sobre aprovació provisional de la modificació del Pla parcial del polígon industrial Maigmó de Tibi (Alacant). [2007/13045]  
Vista la sol·licitud efectuada per la Sra. Inmaculada García Pardo, directora general de SEPIVA, mitjançant escrit de 26 de juliol de 2007, de tramitació de la modificació del pla parcial, pel qual s'ordena detalladament l'execució del polígon industrial Maigmó de Tibi (Alacant).  
Antecedents de fet  
Primer. Amb data 11 de gener de 2001 es va subscriure conveni de col·laboració entre la Generalitat Valenciana, a través de la conselleria d'Indústria i Comerç, i l'Ajuntament de Tibi per a la gestió i execució d'una actuació de creació de sòl industrial en l'esmentat municipi.  
Segon. Es va procedir a tramitar l'expedient per a l'aprovació d'un pla especial de delimitació d'una àrea de reserva de terrenys per a la constitució de patrimoni públic de sòl en la partida Torrosella del terme municipal de Tibi, que va ser aprovat provisionalment mitjançant Resolució de 17 d'abril de 2001, del conseller d'Indústria i Comerç, i definitivament mitjançant Acord de 12 de juny de 2001, de la Comissió Territorial d'Urbanisme d'Alacant (DOGV de 30 d'agost de 2001).  
Tercer. Es va instruir el procediment per a l'expropiació dels terrenys inclosos en l'àrea de reserva delimitada, mitjançant el pla especial a què s'ha fet referència en l'antecedent anterior, pel procediment de taxació conjunta i es va aprovar definitivament mitjançant Acord de 25 d'abril de 2002, de la Comissió Territorial d'Urbanisme d'Alacant (DOGV de 14 de juny de 2002).  
Quart. A continuació es va procedir a la instrucció del procediment per a l'aprovació del programa per al desenvolupament d'una actuació integrada, consistent en l'execució del polígon industrial Maigmó a Tibi (Alacant), així com projcte d'obres d'urbanització, que inclou projecte d'accessos, que va ser aprovat provisionalment mitjançant Resolució de 22 d'octubre de 2002, del conseller d'Indústria, Comerç i Energia (DOGV de 6 de novembre de 2002), i definitivament mitjançant Acord de 19 de desembre de 2002 de la Comissió Territorial d'Urbanisme d'Alacant.  
Contra l'anterior acord va interposar recurs d'alçada el Sr. José Manuel Calpe Carceller en qualitat de degà de la Demarcació de la Comunitat Valenciana del Col·legi d'Enginyers de Camins, Canals i Ports, que va ser resolt pel conseller d'Obres Públiques, Urbanisme i Transports el 24 d'abril de 2003, estimant-lo parcialment «en el sentit d'exigir que el projecte d'urbanització integrant de l'esmentat programa aprovat siga supervisat i subscrit per un enginyer de camins, canals i ports de l'Àrea d'Infraestructures Industrials de SEPIVA, SA, tal com constava en document del projecte d'urbanització sotmés a informació pública per Resolució de 31 de juliol de 2002 de la conselleria d'Indústria, Comerç i Energia».  
Posteriorment es va aprovar provisionalment un annex de modificació al programa mitjançant Resolució de 4 de maig de 2004 del conseller d'Indústria, Comerç i Turisme; i finalment es va tornar a aprovar provisionalment el mateix programa, a requeriment del Servei Territorial de Planificació i Ordenació Territorial de la conselleria de Territori i Habitatge, a fi d'esmenar l'exigència derivada de la Resolució del conseller d'Obres Públiques, Urbanisme i Transports de data 24 d'abril de 2003, per la qual s'estimava parcialment el recurs d'alçada presentat pel Col·legi d'Enginyers de Camins, Canals i Ports a què s'ha fet referència abans.  
Mitjançant Acord de 26 d'octubre de 2004, de la Comissió Territorial d'Urbanisme, es van aprovar definitivament el programa d'actuació integrada i el projecte d'urbanització del polígon industrial Maigmó de Tibi (Alacant).  
Cinqué. La programació de l'actuació a què s'ha fet referència en l'antecedent anterior disposava d'un pla parcial de millora i homologació del sector a la Llei Reguladora de l'Activitat Urbanística de 1994, documents que van ser aprovats definitivament mitjançant Acord de la Comissió Territorial d'Urbanisme d'Alacant de 31 de maig de 1999 (BOP de 4 de febrer de 2000).  
Sisé. Mitjançant escrit de la directora general de SEPIVA de 26 de juliol de 2007 s'ha sol·licitat a este departament que es tramite la modificació del plan parcial a què s'ha fet referència en l'antecedent anterior. A este efecte s'aporta tot un conjunt de documents que s'esmenten.  
Interessa destacar l'informe de la cap de l'Àrea d'Infraestrutures Industrials i la cap del Departament Jurídic, ambdues de SEPIVA, que sintetitza i justifica jurídicament els canvis introduïts en el pla parcial que estava vigent. Respecte d'això es diu en síntesi que el projecte de modificació del pla parcial del polígon industrial Maigmó de Tibi afecta únicament l'ordenació detallada i no classifica nou sòl urbanitzable, ni atribuïx nous usos ni aprofitament que exigisquen suplementar xarxes dotacionals públiques ni que incrementen l'edificabilitat bruta, salvant el que s'establix en l'article 73 de la Llei Urbanística Valenciana. Més aviat al contrari, la modificació pretesa comporta una disminució de l'edificabilitat prevista pel pla parcial vigent, en veure's disminuïda la superfície de parcel·les per donar cabuda a determinades instal·lacions d'infraestructura.  
A més, s'ha procedit a esmenar la falta d'una base topogràfica fidedigna, de la qual cosa ha resultat una delimitació exacta del pla parcial i reajustos en la mesura de vials.  
S'ha canviat la ubicació del depòsit d'aigua, seguint les instruccions del Ministeri de Foment que exigix retirar-lo més enllà de 50 metres de la nova autovia Alacant-Alcoi.  
I s'ha canviat la ubicació dels centres de transformació, per idèntica exigència formulada pel Ministeri de Foment, en dos casos. Els centres de transformació que varien el seu emplaçament, ho fan ocupant parcel·les d'ús industrial que resulten reduïdes per este motiu, altemps que la part que se segrega amb esta finalitat, canvia el seu ús d'industrial a equipament. Açò és així en el cas de tres dels quatre centres de transformació que varien la seua ubicació. En el cas del quart, el centre de transformació que es trasllada ho fa a una zona verda, ja que res impedix la ubicació d'infraestructures en este tipus de sòl, i així es preveu ara en les Normes urbanístiques del pla parcial, que es modifiquen amb esta finalitat.  
També s'han variat els accessos al polígon industrial, seguint les instruccions de l'Oficina del Pla de Carreteres (COPUT).  
Finalment, s'ha planificat una estació depuradora d'aigües residuals (EDAR), que en el plan parcial aprovat no estava prevista.  
Seté. Mitjançant Resolució del conseller d'Empresa, Universitat i Ciència de 2 d'abril de 2007, es va procedir a ordenar el tràmit d'informació pública i de sol·licitud de dictamen municipal. I es publicaren els corresponents anuncis en el DOCV de 9 de maig de 2007 i en el diari El Mundo d'Alacant de 27 d'abril de 2007. Van estar exposats al públic exemplars del projecte de modificació del pla parcial a les oficines del Servei Territorial d'Indústria i Seguretat Industrial d'Alacant, a l'Ajuntament de Tibi i a les oficines centrals de SEPIVA a València.  
Huité. Es reberen sengles escrits del Servei Territorial d'Indústria i Seguretat Industrial d'Alacant i de l'Ajuntament de Tibi en què se certificava que durant el període d'informació pública no s'hi han rebut al·legacions. Certificats de data 15 de juny de 2007 i de 22 de juny de 2007, respectivament.  
Nové. Igualment es va rebre dictamen de l'Ajuntament de Tibi en el qual, en síntesi, es diu que entén que «les parcel·les destinades a centres de transformació han de formar, cadascuna, finques independents. No poden estar integrades en el viari ni en les zones verdes».  
Fonaments de dret  
Primer. La instrucció del procediment per a l'aprovació provisional del projecte de modificació del pla parcial del polígon industrial Maigmó de Tibi (Alacant) és competència d'esta conselleria, de conformitat amb el que s'ha establit en l'article 89.1 de la Llei Urbanística Valenciana (Llei 16/2005, de 30 de desembre, de la Generalitat). Establix el mencionat precepte que «quan la Generalitat, per si mateixa o a través del seus organismes, entitats o empreses de capital íntegrament públic, en l'exercici de les seues competències sectorials necessite promoure programes, plans parcials, de reforma interior, estudis de detall i projectes d'urbanització, els tramitarà i aprovarà de conformitat amb les regles pròpies dels plans especials, qualsevol que en siga la denominació i el contingut. En este cas, l'acord d'exposició pública i l'aprovació provisional correspondran a la conselleria titular de la competència sectorial, i la resolució d'aprovació definitiva correspondrà al titular de la conselleria competent en urbanisme».  
Segon. En la instrucció del procediment s'han seguit, d'acord amb el que s'ha establit en l'article 89.1 de la Llei Urbanística Valenciana, abans esmentat, les regles pròpies dels plans especials que s'establixen en l'article 96 de la Llei Urbanística Valenciana, de conformitat amb el qual «es tramitaran pel mateix procediment que els plans generals», amb les especialitats que s'esmenten. I pel que fa a estos últims, establix l'article 83 de la Llei Urbanística Valenciana que s'haurà de procedir al tràmit d'informació pública, sol·licitud de dictamen als municipis afectats i aprovació provisional.  
Tercer. Quant a allò indicat per l'Ajuntament de Tibi, en el dictamen aprovat mitjançant Resolució del Sr. alcalde president de 22 de juny de 2007, en el sentit de que «les parcel·les destinades a centres de transformació han de formar cadascuna finques independents. No poden estar integrades en el viari ni en les zones verdes». Quant a això cal dir que convé distingir entre l'ordenació urbanística detallada, que és el que constituïx el contingut d'un pla parcial, i el que és la gestió del parcel·lari, parcel·lant, agrupant parcel·les o segregant-les i, en general, efectuant les gestions pròpies de l'execució del planejament urbanístic. Més encara, el règim general per a la implantació d'instal·lacions elèctriques és l'establiment de servituds, cosa que implica que no és necessari alterar el parcel·lari per a la implantació d'este tipus d'instal·lacions. A tot això es referix l'informe de SEPIVA de 16 de juliol de 2007, que remet al seu torn a un altre de 10 de juliol de 2007, en els quals es diu que el dictamen de l'Ajuntament de Tibi «no afecta la viabilitat de la modificació que es proposa» (pàgina 2 de l'informe de 16 de juliol de 2007); «res impedix la ubicació d'infraestructures d'este tipus en sòl qualificat com a zona verda, i res exigix, tampoc, que haja de configurar-se parcel·la independent per a això» (pàgina 3 de l'informe de 16 de juliol de 2007); i simultàniament s'estan modificant les Normes urbanístiques del pla parcial actualment vigent amb esta finalitat (pàgina 4 de l'informe de 16 de juliol de 2007). D'altra banda, s'afirma també en els informes a què ens estem referint que el centre de transformació ubicat en la zona verda no s'ha computat com a equipament i que és habitual que els ajuntaments «una vegada li són cedides les zones públiques, establixen una servitud d'ús sobre l'àrea o àrees on s'hi troben [es referix als transformadors]», per la qual cosa «no s'entén, doncs, que s'exigisca que constituïsca una finca independent» (informe de 10 de juliol de 2007, de l'arquitecta de l'Àrea d'Infraestructures Industrials de SEPIVA, lloc que ocupa la persona que el subscriu segons es deixa constància en l'escrit de remissió del mencionat informe, de 26 de juliol de 2007).  
RESOLUCIÓ  
Primer  
Aprovar provisionalment el projecte de modificació del pla parcial del polígon industrial Maigmó de Tibi (Alacant), actualment vigent, que s'aprovà definitivament per Acord de la Comissió Territorial d'Urbanism d'Alacant de 31 de maig de 1999.  
Segon  
Trametre a la conselleria de Medi Ambient, Aigua, Urbanisme i Habitatge l'expedient amb tota la documentació per a la seua aprovació definitiva, si és procedent.  
València, 1 d'octubre de 2007.- La consellera d'Indústria, Comerç i Innovació: Belén Juste Picón.